DA Den Europæiske Unions Tidende CE 88/53

(2004/C 88 E/0056)

SKRIFTLIG FORESPØRGSEL E-1954/03

af Jannis Sakellariou (PSE) til Kommissionen

(13. juni 2003)

Om: Situationen vedrørende yezidernes menneskerettigheder i Georgien

Har Kommissionen kendskab til yezidernes vanskelige situation i Georgien? Hvorledes vurderer Kommissionen dette problem?

Hvilke politiske foranstaltninger bliver der truffet med henblik på at forbedre deres situation effektivt?

Hvilke teknisk og finansielle muligheder har Kommissionen for at støtte denne minoritet i Georgien?

Svar afgivet på Kommissionens vegne af Christopher Patten

(18. juli 2003)

Kommissionen forstår, at yeziderne, der er en etnisk minoritet bestående af ikke-muslimske kurdere i Georgien, har samme vanskeligheder, som mange andre etniske minoriteter har i Georgien. Yeziderne er en lille minoritet i Georgien, og den har ikke en stærk politisk organisation, som kan varetage dens interesser i den georgiske beslutningstagningsproces. Selv om yeziderne i lighed med andre etniske minoriteter i Georgien ikke er specielt ramt af forskelsbehandling, så er de undertiden ramt af manglende retshåndhævelse og retssikkerhed.

Kommissionens nuværende politiske og tekniske bistand til Georgien har til formål at styrke samfundsforvaltningen og fremme menneskerettigheder og civilsamfundet. Der foreslås i det nye indikativprogram for Georgien et samarbejde til støtte for en institutionel, lovgivningsmæssig og administrativ reform og for at løse de sociale problemer som følge af overgangen og støtten til en samfundsmæssig omstrukturering. Endvidere fortsætter Kommissionen med at lægge pres på den georgiske regering, for at få den til at opfylde sin forpligtelse til at respektere mindretallenes rettigheder under Den Europæiske Menneskerettighedskonvention og ratificere rammekonventionen om beskyttelse af nationale mindretal. Kommissionen er i gang med at samfinansiere et projekt med Europarådet med henblik på at fremme ratificeringen og en effektiv iværksættelse af rammekonventionen med inddragelse af både statslige og ikke-statslige aktører.

Det europæiske initiativ til fremme af demokrati og menneskerettigheder (EIDHR) er en finansieringsmekanisme, der skal støtte ikke-statslige organisationers globale projekter. Georgien er et af de 31 EIDHR-fokuslande, der er omfattet af dette program. Et af EIDHR's fire hovedtemaer er bekæmpelse af racisme og fremmedhad samt forskelsbehandling af mindretal og oprindelige folk. De igangværende aktiviteter i Georgien under EIDHR omfatter et projekt, der for nylig er gennemført af World Vision Deutschland e.V., til bekæmpelse af konflikter mellem georgiske borgere, som bygger på deres etniske tilhørsforhold, i de georgiske regioner Samskhe-Javakheti og Kvemo Kartli, hvor der bor mange yezider. Endvidere er Kommissionens delegation i Georgien i gang med at iværksætte en nyindkaldelse af forslag til mikroprojekter under EIDHR for projekter, som gennemføres af georgiske NGO'er. En af de tematiske prioriteter, der efter planen skal indgå heri, er »Støtte til foranstaltninger til bekæmpelse af racisme og fremmedhad og til beskyttelse af mindretal og oprindelige folk«. Indkaldelsen af forslag offentliggøres sandsynligvis i begyndelsen af juli 2003, og ansøgningsfristen udløber i september 2003.